open-index/open-wikipedia-markdown huggingface dataset:
Veltsi Lasteaed-Algkool

**Veltsi Lasteaed-Algkool** asub Lääne-Virumaal Rakvere vallas Veltsi külas. Hoone on valminud 1969. aastal.

Veltsi Lasteaed-Algkooli direktori kohusetäitja on Marja-Liisa Männik.

## Ajalugu
### Veltsi Lasteaed-Algkooli eellugu
1. juulil 1969 avati Rakvere rajoonis Veltsi külas Kullaaru sovhoosi lasteaed. Selle idee algataja oli tolleaegse sovhoosi direktor Aadu Leidpalu. Maja esialgne projekt piirdus elumajaga, kus oli kaheksa kahetoalist korterit. Ehitamise käigus muudeti projekti nii, et alumisele korrusele ehitati lasteaiaruumid ja teisele korrusele korterid. Majas oli ahiküte ja pliidi kütmisel soojenes vesi ka boilerites.

Esimeseks lasteaiajuhatajaks sai Urve Sibola. Muusikaline kasvataja oli Ira Kotsnova ja kasvataja Urve Salla. Lasteaias töötas üks ööpäevane rühm, kus oli 15 kolme- kuni seitsmeaastast last. Veltsis elavad lapsed käisid iga päev kodus, kuid Paatna ja Kullaaru küla lapsed toodi lasteaeda esmaspäeval sovhoosi autoga ja viidi koju reedel. Lapsi saatis sõidul lasteaiajuhataja või -kasvataja.

1971. aastal hakkas lasteaiajuhatajana tööle Urve Salla. Külarahva soovidele vastu tulles avati samal aastal sõimerühm. Kullaaru sovhoosi lasteaed sai uue nime: Kullaaru sovhoosi lastepäevakodu.

1983. aastal ehitati kogu maja ümber, et saada rohkem ruumi. Pidulike sündmuste jaoks ehitati majja ka saal.

1992. aastal sai maja jälle uue nime: Veltsi Lasteaed-Algkool. Majas alustas lasteaia kõrval tööd kool.

### Algkooli asutamine ja arenemine
Märtsis 1992 tehti lasteaiajuhataja Urve Sallale ettepanek avada lasteaia vabades ruumides kool. 1. septembril 1992 avatigi Rakvere valla eestvõttel ja lastevanemate soovil Veltsi külas kool. Esimese õpetajana alustas tööd Margit Kaare. Sel pidulikul päeval kinkis Kullaaru majand hoonele ka uue sildi nimega Veltsi Lasteaed-Algkool. Tolleaegne vallavanem Maie Rakso andis koolile üle olulised tarvikud: pitsati, kirjastambi ja koolitundideks vajaliku kella.

1992/1993. õppeaastat alustas Veltsi Lasteaed-Algkool ainult esimese klassiga, kus õppis vaid kuus õpilast. Kool oli sel õppeaastal õpilaste arvu poolest maakonna väikseim. Järgnenud aastatel kasvas kool kolmeklassiliseks. 1994/1995. õppeaastal avati koolis abiklass. 1999. aastast on Veltsi algkool neljaklassiline.

1996/1997. õppeaastal oli õpilaste arv koolimaja suurim – 30. 2022/2023. õppeaastal õppis seal 12 õpilast, 2023/2024. õppeaastal 13 õpilast.

Pärast koolitunde on lastel võimalus osaleda huviringides. Ringidest on valikus näitlemine, maalimine, käsitöö, klaveriõpetus, aeroobika, inglise keel, arvutiõpetus ja nii tüdrukute kui ka poiste tantsuring.

Aja jooksul on kool kasvanud parajalt suureks mitte laste arvult, vaid vaimult, mida on märgata laste õppimistahtest, rahulolust ja säravatelt nägudelt. Suur töö kannab vilja tänu mitmekülgsetele õpetajatele.

2023. aasta 16. veebruaril otsustas Rakvere valla volikogu lõpetada Veltsi Lasteaed-Algkoolis õppetöö Sõmeru arendamiseks. 23. veebruaril loobus volikogu sellest.

2024. aasta jaanuaris otsustas Rakvere valla volikogu sulgeda Veltsi algkooli.

## Viited

## Välislingid
* Veltsi Lasteaed-Algkool
OG Elektra kontsern

**OG Elektra kontsern** on täielikult eestimaisel erakapitalil rajatud ettevõte, mille põhitegevuseks on toiduainete tootmine ja müük. 

OG Elektra kontsern hõlmab kogu ahelat tootjast tarbijani, seda eeskätt tänu oma tootmisüksustele, logistika keskusele ja jaekaupluste ketile.

Kontsern annab tööd umbes 2000 inimesele.

## Kontserni ettevõtted
*OG Elektra AS
*OG Elektra Tootmine AS
*Lihakarn OÜ
*Lepna Tootmine OÜ
*Oleg Grossi Talu OÜ
*Annikvere Talu OÜ – ettevõte asutati 2005. aasta lõpul nuumsigade kasvatamiseks. Kesikud ostetakse Oleg Grossi Talu OÜ-st. Müügiküpsed sead realiseeritakse Lihakarn OÜ tapamajja.
*PM Karotiin
*Avec Kirjastus

## Välislingid
*OG Elektra
OG Elektra AS

**OG Elektra AS** on OG Elektra kontserni kuuluv jaekaubandusettevõte, mis alustas tegevust 1991. aastal kahe kauplusega. Ettevõtte kauplused kasutavad kaubamärki **Grossi Toidukaubad**.

Kui algusaastatel rajati kauplusi ainult Lääne-Virumaale, siis 2022. aasta seisuga on ettevõttel oma seatööstus, tootmine ja logistikakeskus ning kaupluseketti kuulub 72 toidu- ja esmatarbekauplust üle Eesti. 

Kauplused on müügisaali suuruse ja kaubavaliku järgi liigitatud viide kategooriasse: A+, A, B, C ja Y. Kõige suuremad ja laiema sortimendiga on A+- ning kõige väiksemad C-kategooria kauplused, Y-kategooriasse kuuluvad tööstuskaupade kauplused. 

Grossi Toidukaupade keti eesmärk on olla taskukohaste hindade, kaupade hea kvaliteedi ja pakutavate koduste toitudega omas valdkonnas tugev tegija. OG Elektra kasutab ainulaadset tootjast-tarbijani-ahelat, mis seisneb oma seakasvatuses, omatoodangus, oma logistikakeskuses ja oma kaupluste ketis. 

1991. aastast on OG Elektra ASi juhatuse esimees ja ainuomanik Oleg Gross. 

OG Elektra AS annab tööd ligikaudu 1600 inimesele.

## Viited

## Välislingid
* OG Elektra / Grossi Toidukaupade koduleht
OG Elektra Tootmine AS

**OG Elektra Tootmine AS** on 1999. aastal asutatud OG Elektra kontserni kuuluv ettevõte. Ettevõtte tegevusaladeks on OG Elektra AS-i kauplusteketile kulinaaria-, vorsti-, pagari- ja kondiitritoodete valmistamine. Ettevõttes valmistatud tooteid on võimalik osta ainult OG Elektra AS-i kauplustest.

Aastast 2000 on OG Elektra Tootmine AS-i juhatuse esimees ja ainuomanik Oleg Gross. 

Kõik kaubamärgid kasutavad ühist tunnuslauset „Tundes Eesti traditsioone". Toodete väljatöötamisel lähtutakse koduköögi traditsioonidest, liha- ja pagaritoodete valikus on peamiselt traditsioonilise maitse ja välimusega tooteid.

Tootmine annab tööd ligi 150 inimesele.

## Välislingid
*OG Elektra
Oleg Grossi Talu OÜ

**Oleg Grossi Talu OÜ** alustas tegevust 2002. aastal endises Vihula kolhoosi sigalakompleksis. Ettevõte kuulub OG Elektra kontserni. Ettevõte tegeleb sigade (põrsad, emised, kuldid ja nuumikud) kasvatamisega.

Sõnnikuhoidla ja sigala renoveerimiseks on ettevõte saanud PRIA-lt investeeringutoetust.

## Välislingid
*OG Elektra
Tõnis Lepik

**Tõnis Lepik** (sündinud 24. augustil 1958 Tallinnas) on eesti filmioperaator ja dokumentaalfilmirežissöör.

## Mängufilmid
#### Operaatori assistent ja II operaator
*"Kõrboja peremees" (1979)
*"Jõulud Vigalas" (1980)
*"Nukitsamees" (1981)
*"Corrida" (1982)
*"Arabella, mereröövli tütar" (1982)
*"Suletud ring" (1983)
*"Karoliine hõbelõng" (1984)
*"Naerata ometi" (1985)
*"Vaatleja" (1987)
*"Vernanda" (1988)
*"Perekonnapildid" (1989)

#### Operaator-lavastaja
*"Näkimadalad I-II" (1985–1987)
*"Mees paadis" (1988) (lühimängufilm)
*"Surnud hiir südames" (1990) (lühimängufilm)
*"Ainus pühapäev" (1990)
*"Rist" (1991) (lühimängufilm)
*"Ankur" (1991)
*"Hüsteeria" (1992) koos A. Ruusiga

## Dokumentaalfilmid

#### Operaator-lavastaja
*"Tallinna tipp" (1985)
*"Kõik inimese heaks, kõik inimese õnne nimel" (1989)
*"Cogito, ergo sum" (1989)
*"Šurale" (1990)
*"Vaarao lapsed" (1991)
*"Šamaanimaastik" (1991) koos U. Sepaga
*"Mimicri" (1999)
*"Antikehad" (1999)
*"Metskuninganna”" (1999)
*"Inimene kadus”" (2000)

#### Režissöör-operaator
*"Kondajad”" (1990)
*"Pigilinnud”" (1998)
*"Kõue Liisu lood”" (1999)
*"Surmaretk”" (2008)
*"Alati on alati" (2012)

## Isiklikku
Tõnis Lepiku isa oli tõlkija Harald Lepik.

## Viited
Ulvi Tamm

**Ulvi Tamm** (sündinud 12. veebruaril 1959 Lehtses) on eesti muusikapedagoog ja kultuuritegelane.

## Elulugu

Ulvi Tamm alustas kooliteed 1966. aastal Lehtse 8-klassilises Koolis ning õppis mõnda aega ka Tapa Lastemuusikakoolis tšellot. Aastatel 1974–1978 õppis ta Tartu Pedagoogilises Koolis ning seejärel kaugõppes Tallinna Pedagoogilise Instituudi muusikaosakonnas orkestrijuhtimist.

1978. aastast elab ta Türil, kus on töötanud nii muusikaõpetaja kui ka koorijuhina. Türi poistekoori on ta juhatanud alates 1983. aastast. 1978–1989 töötas Ulvi Tamm Türi Keskkoolis, 1989–2004 Türi Majandusgümnaasiumis, 2003–2007 Sargvere Põhikoolis ja lasteaias ning 2004–2011 Väätsa Põhikoolis. Alates 2007. aastast on ta töötanud Rocca al Mare Kooli Vodja individuaalõppekeskuses ning 2014. aastast Türi Ühisgümnaasiumis. 

Alates 2006. aastast korraldas ta kümne aasta jooksul üle-eestilist laste ja noorte pärimusmuusika festivali "Regilaul uues kuues".

## Tunnustus
* 2009 Järvamaa kultuurihoidja 
* 2011 pärimuskultuuri auhind eesti rahvamuusika tutvustamise ja levitamise eest koolinoorte seas
* 2015 Türi valla kuldne aumärk pikaajalise eduka töö eest muusikahariduse andmisel, Türi poistekoori juhendamisel ning noorte pärimusmuusikafestivali korraldamisel 
* 2015 Järvamaa kultuuritegija aastapreemia 10. festivali "Regilaul uues kuues" korraldamise eest

## Isiklikku
Ulvi Tamme isa oli Villem Tamm ja ema Milja Tamm.

## Viited

## Välislingid
*Muusikaõpetaja otsib vaikust oma saarelt, Järva Teataja, 5. juuli 2009
*Pidu algab koorilaulu tunnist, Maaleht, 9. juuli 2009
*Persoon: Valge klaveri (Järva)maale tooja (Ulvi Tamm) Türi Rahvaleht, 30. aprill 2010, lk 6
*Türilane Ulvi Tamm pälvis vabariikliku stipendiumi Delfi, 2. november 2011
*Pärimuskultuuri auhinna sai regilaulu edendaja Ulvi Tamm Folkloorinõukogu, 2011
No-Big-Silence

**No-Big-Silence** (ka **No Big Silence**, lühendatult **NBS**) on eesti *[[industrial metal]]*i ansambel, mis tegutseb alates 1995. aastast.

Aastal 1989 alustas tegevust *[[death metal]]*i ansambel **Aggressor**, mis otsustas 1995. aastal vahetada nii stiili kui ka nime, mistõttu saigi alguse *industrial metal*it viljelev No-Big-Silence.

1995 alustas No-Big-Silence oma esimese albumi salvestamist ning astus Eestis üles ansambli Motörhead soojendajana. 1996. aastal esines No-Big-Silence Eestis, Lätis ja Ungaris ning 1995 ilmus bändi esikalbum "99". 1999. aastal astus No-Big-Silence soojendajana üles Metallica Eesti-kontserdil ja 2000 anti välja uus album, "Successful, Bitch and Beautiful", samal aastal soojendati ka Iron Maidenit ning järgmisel Rammsteini. 2003. aastal avaldas No-Big-Silence 1996–1999 salvestatud lood internetis albumina "Unreleased".

2004. aastal tegi No-Big-Silence koos Kosmikute ja Peeter Volkonskiga plaadi "Kuidas kuningas Kuu peale kippus" ning järgmisel aastal esineti koos Tiit Kikasega Leigo Järvemuusikafestivalil projektiga "Suurte masinate muusika", mis 2007. aastal avaldati ka DVD-l. 2006. aastal ilmus bändi kolmas album "War in Wonderland" ning 2009. aastal seni viimane album "Starstealer".

## Diskograafia
*"99" (1995)
*"Successful, Bitch & Beautiful" (2000)
*"Unreleased" (2003)
*"Kuidas kuningas kuu peale kippus" (2004, koos Kosmikute ja Peeter Volkonskiga)
*"War in Wonderland" (2006)
*"Suurte Masinate Muusika" (2007, DVD, koos Tiit Kikasega)
*"Starstealer" (2009)

## Koosseis
### Praegune koosseis
*Marek Piliste (Cram) – vokaal (alates 1995)
*Villem Tarvas (Willem) – basskitarr, kitarr, taustavokaal (alates 1995)
*Kristo Kotkas (Kristo K) – kitarr, klahvpillid ja programmeerimine (alates 1995)
*Rainer Mere – trummid (alates 2008)

### Endised liikmed
*Marko Atso – trummid (1995–2000)
*Kristo Rajasaare (Kristo R) – trummid (2000–2008)
*Raimo Jussila – basskitarr (1995–1996)

## Viited

## Välislingid
*Ametlik koduleht
*
*No-Big-Silence Allstarz.ee-s
*No-Big-Silence MySpace'is
*No-Big-Silence Estonianmetal.com lehel
Vassõl Lomatšenko

**Vassõl Anatolijovõtš Lomatšenko** (ukraina keeles Василь Анатолійович Ломаченко; sündinud 17. veebruaril 1988 Bilhorod-Dnistrovskõis Odessa oblastis) on Ukraina poksija.

## Harrastajana
Lomatšenko oli kokku vähemalt neljakordne Ukraina meister – sulgkaalus (kuni 57 kg) aastatel 2008–2009 ning kergekaalus (kuni 60 kg) aastatel 2010–2011.

Ta võitis sulgkaalus (kuni 57 kg) 2008. aasta Pekingi olümpiamängude poksivõistlustel kuldmedali ning tuli olümpiavõitjaks. Ta sai nendel olümpiamängudel parima tehnikaga poksijale mõeldud Val Barkeri karika.

Ta sai sulgkaalus (kuni 57 kg) 14. maailmameistrivõistlustel (Chicago, 2007) hõbemedali, kaotades finaalis Albert Selimovile (Venemaa). Ta võitis kuldmedali ning tuli maailmameistriks sulgkaalus (kuni 57 kg) 15. maailmameistrivõistlustel (Milano, 2009) ja kergekaalus (kuni 60 kg) 16. maailmameistrivõistlustel (Bakuu, 2011).

Ta võitis sulgkaalus (kuni 57 kg) 37. Euroopa meistrivõistlustel (Liverpool, 2008) kuldmedali ning tuli Euroopa meistriks.

## Elukutselisena
Ta jätkas oktoobris 2013 poksimist elukutselisena. Ta on seni (seisuga 12. mai 2024) pidanud 21 kohtumist ning on võitnud neist 18 (neist 12 nokaudiga) ja kaotanud 3 kohtumist. 

Ta on alates 22. novembrist 2014 olnud eri poksiorganisatsioonide (WBA, WBO ja WBC) eri astmete maailmameister.

## Isiklikku
Tema torsole tätoveeritud nägu on ta isa ja treeneri Anatoli Lomatšenko oma.

Venemaa-Ukraina sõja ajal ühines ta 27. veebruaril 2022 oma kodulinna Bilhorod-Dnistrovskõi vägedega Ukraina sõjaväes. 

Ta on abielus ja tal on kaks last.

## Viited

## Välislingid
* 
*Vassõl Lomatšenko lehel ''BoxRec''. Inglise keeles
Leon Best

**Leon Julian Brendan Best** (sündinud 19. septembril 1986 Nottinghamis) on Inglismaal sündinud Iirimaa jalgpallur.

Leon Best mängib Premier League'i klubis Newcastle United ja Iirimaa jalgpallikoondises ründajana.
Adrianoopoli lahing

* Adrianoopoli lahing (324) – Constantinus Suur lõi kodusõjas Liciniust;
* Adrianoopoli lahing (378) – läänegoodid võitsid Ida-Rooma keisri Valensi vägesid.
* Adrianoopoli lahing (1205) – Teine Bulgaaria tsaaririik võitis Ladina keisririigi ristisõdijaid.
Demba Ba

**Demba Ba** (sündinud 25. mail 1985 Sèvres'is) on Prantsusmaal sündinud Senegali jalgpallur, kes mängib ründajana Türgi kõrgliiga klubis İstanbul Başakşehir.

2007. aastast mängib Demba Ba Senegali jalgpallikoondises.

2011. aasta suvel sõlmis Ba lepingu Premier League'i klubiga Newcastle United. 2013–2014 mängis ta Londoni Chelseasse.

## Klubikarjäär
### Londoni Chelsea

4. jaanuaril 2013 sõlmis Ba 3,5-aastase lepingu Londoni Chelseaga. Esimeses kohtumises Chelsea eest, Inglismaa karikavõistluste 3. voorus, lõi Demba Ba 5:1 võidumängus Southamptoni üle kaks väravat. Esimene värav Premier League'is tuli 16. jaanuaril samuti Southamptoni vastu.
Adrianoopoli lahing (378)

**Adrianoopoli lahing** peeti 378. aasta 9. augustil 13 kilomeetrit Adrianoopolist (tänapäeva Edirne) põhja pool. Rooma keisririigi Ida-Rooma keisri Valensi juhitud vägi ründas Adrianoopoli lähistel laagris olnud läänegootide väge, mida juhtis Fritigern. Roomlased löödi puruks, kaks kolmandikku nende väest ja keiser Valens hukkusid.

Hunnide eest taanduvad läänegoodid oli Rooma riigi aladele lubanud 376. aastal Valens, kes lootis neid rakendada Rooma sõjaväes. Traakiasse asunud läänegootide tekkinud näljahädaga rasket olukorda kasutasid omakasu peal väljas olevad Rooma ametnikud ja goodid tõstsid mässu. 

Gootide mahasurumiseks küsis Ida-Rooma keiser Valens abi Lääne-Rooma keisrilt Gratianuselt. 

Adrianoopoli lahing oli osa 376. kuni 382. aastani kestnud sõjast gootide vastu. Adrianoopoli lahingu kaotus vapustas Rooma maailma ning sundis lõpuks roomlasi gootidega läbi rääkima ja nende hõimu keisririigi piiridesse lubama. Uus keiser Theodosius I tegi mässajatega rahu ja seda rahu ei murtud kuni Theodosiuse surmani aastal 395.

## Vaata ka
*Läänegoodid, goodid
*Gooti sõda (376–382)
*Gooti sõda  (535–554)
Pedro Rodríguez Ledesma

**Pedro Eliezer Rodríguez Ledesma** (ka **Pedro**; sündinud 28. juulil 1987 Santa Cruz de Tenerifes) on Hispaania jalgpallur, kes mängib ründaja või äärepoolkaitsjana Itaalia kõrgliiga klubis Rooma Lazio.

Varem on Pedro mänginud Hispaania kõrgliiga klubis Barcelona, Inglismaa Premier League'i klubis Chelsea ja Itaalia kõrgliiga klubis AS Roma.

## Klubikarjäär

### Barcelona
Pedro liitus 2004. aastal Barcelona noorteakadeemiaga La Masia. Oma debüüdi tegi ta põhikoondises 12. jaanuaril 2008 mängus Real Muricaga. 16. augustil 2009 lõi ta Athletic Bilbao vastu oma esimese Barcelona värava.

2009–10 sai temast esimene jalgpallur maailmas, kes on löönud ühe hooaja jooksul värava kuues erinevas sarjas.

Hooaegadel 2008–09 ja 2014–15 tuli Pedro Kataloonia klubiga Meistrite Liiga võitjaks. Samuti võitis ta ka hooaegadel 2008–09, 2009–10, 2010–11, 2012–13 ja 2014–15 Hispaania kõrgliiga.

2011. aasta Meistrite Liiga finaalis lõi ta ühe värava, kui Barcelona alistas 3:1 Manchester Unitedi, ja andis väravasöödu Neymari väravale 2015. aasta finaalis, kui Barcelona võitis Juventust 3:1.

Katalaanide meeskonnas mängis ta seitsme aasta jooksul 321 mängu ja lõi 99 väravat.

### Chelsea
Pedro liitus 2015. aastal Inglismaa klubiga Londoni Chelsea. 

Esimesel hooajal mängis ta kõikide sarjade peale 40 mängu ja lõi kaheksa väravat. 

23. oktoobril 2016 lõi Pedro Chelsea meeskonnas Manchester Unitedi vastu 30 sekundiga värava, Londoni klubi võitis mängu 4:0. Samuti lõi ta värava 26. novembril mängus Tottenham Hotspuriga. See sama värav valiti ka Premier League'i kuu parimaks väravaks. 30. aprillil Evertoni vastu löödud Pedro värav valiti taas kuu parimaks.

Ta võitis Londoni Chelseaga 2016–17 hooajal Premier League'i.

### Roma ja Lazio
2020. aasta augustis sõlmis ta kolmeaastase lepingu Itaalia kõrgliiga klubiga AS Roma.

2021. aasta augustis siirdus Pedro esimese jalgpallurina 35 aasta jooksul Romast Laziosse. Enne teda oli viimati Romast Laziosse suundunud väravavaht Astutillo Malgioglio 1985. aastal.

## Koondisekarjäär
Hispaania jalgpallikoondises mängis Pedro aastatel 2010–2017.

Ta aitas koondisel tulla 2010. aastal maailmameistriks ja 2012. aasta Euroopa meistriks. 2013. aasta Konföderatsioonide karika finaalis tuli alistuda Brasiiliale. Osales ka 2014. aasta maailmameistrivõistlustel ja 2016. aasta Euroopa meistrivõistlustel.

## Saavutused

### Klubid
; Barcelona B
* Tercera División: 2007–08
; Barcelona
* La Liga: 2008–09, 2009–10, 2010–11, 2012–13, 2014–15
* Copa del Rey: 2008–09, 2011–12, 2014–15
* Hispaania superkarikas: 2009, 2010, 2011, 2013
* UEFA Meistrite Liiga: 2008–09, 2010–11, 2014–15
* Euroopa superkarikas: 2009, 2011, 2015
* Jalgpalliklubide maailmameistrivõistlused: 2009, 2011
; Chelsea
* Premier League: 2016–17
* FA Cup: 2017–18
*UEFA Euroopa Liiga: 2018–19

### Rahvuskoondis
; Hispaania 
* Kuldmedalist 
** Jalgpalli maailmameistrivõistlused: 2010
** Euroopa meistrivõistlused: 2012
* Hõbemedalist 
** Konföderatsioonide karikas: 2013

## Viited

## Välislingid
Roland Peets

**Roland Peets** (sündinud 20. novembril 1957) on Eesti riigiametnik. Ta oli Piirivalveameti peadirektor 2005. aasta novembrist kuni 2010. aastani, kui Piirivalveamet ühendati Politseiametiga ühtseks Politsei- ja Piirivalveametiks.

Enne Peetsi juhtis Piirivalveametit alates 2000. aastast kindralmajor Harry Hein, kellel täitus 22. veebruaril 2005 piirvanus, kuid kaitseväe juhataja pikendas kindralmajori tegevteenistuslepingut 4. novembrini 2005.

Aastal 1992 töötas Peets Narva-Jõesuu kordonis inspektori ja kordoni ülema asetäitjana, aastatel 1992–1994 Ida-Virumaa regionaalse juhtimiskeskuse ülema asetäitjana ning 1994–1997 Ida-Viru piirivalvepiirkonna staabiülemana. 1997. aasta jaanuarist kuni 2005. aasta novembrini oli Roland Peets Kirde piirivalvepiirkonna ülem.

22. oktoobril 2009 sai piirivalveameti peadirektor Roland Peets piirivalvebrigaadikindrali auastme.

Ta oli Toila vallavolikogu esimees 2012. aasta kevadest kuni 2021. aasta sügiseni.

## Tunnustus
*2002 Ida-Virumaa teenetemärk
*2005 Kotkaristi IV klassi teenetemärk
*2009 piirivalve brigaadikindral
Carnival Corporation & plc

**Carnival Corporation & plc** on maailma suurim rahvusvaheline kruiisilaevade ettevõte. Selle tütarettevõtete ja brändide Carnival Cruise Lines, Holland America Line, Cunard Line, P&O Cruises, Princess Cruises, Ocean Village, Seabourn Cruise Line, Costa Crociere, AIDA Cruises ja Ibero Cruceros all on maailmas 100 laeva.  

1993. aastal nimetas laevaettevõte Carnival Cruise Lines end Carnival Corporationiks ja 2003. aastal sai koos Briti Carnival plc-ga Carnival Corporation & plc-ks.

## Viited

## Välislingid
*Carnival Corporation & plc koduleht
Riikidevaheline Lennunduskomitee

**Riikidevaheline lennunduskomitee** (vene keeles *Межгосударственный авиационный комитет, МАК - mježgosudarstvjennõi aviatsionnõi komitet*) on Sõltumatute Riikide Ühenduse (SRÜ) tsiviillennundust koordineeriv organisatsioon.

Komitee loodi 1991. aastal, kui 12 endist Nõukogude Liidu liiduvabariiki ühinesid riikidevahelise tsiviillennunduse ja õhuruumi kasutamise kokkuleppega, mis kirjutati alla Valgevenes Minskis 25. detsembril 1991. Komitee peakorter asub Moskvas, Jakimanka linnajaos, Bolšaja Ordõnka tn 22/2/1. 2011. aasta seisuga on selle direktor Tatjana Anodina.

MAK-i lennuõnnetuste uurimiskomisjon uurib lennuõnnetusi endistes Nõukogude Liidu vabariikides.

Riikidevahelise lennunduskomitee liikmed on Aserbaidžaan, Armeenia, Kasahstan, Kõrgõzstan, Moldova, Tadžikistan, Turkmenistan, Ukraina, Usbekistan, Valgevene ja Venemaa. Eestil ja Lätil on olnud MAK-is vaatlejastaatus.

1999. aastal teatas Moldova, et kavatseb loobuda osalusest lennunduskokkuleppes ja seega ka MAK-is. Seni pole Moldova siiski veel MAK-ist lahkunud. MAK-i liikmestaatusest on loobunud Gruusia.

## Vaata ka
*Smolenski lennuõnnetus
*Jaroslavli lennuõnnetus
*Aerofloti lend 821
*Armavia lend 967
*S7 Airlinesi lend 778
*Pulkovo Airlinesi lend 612

## Viited

## Välislingid
* Riikidevahelise lennunduskomitee koduleht (RU/EN)
* Riikidevahelise lennunduskomitee koduleht (RU/EN) - old website
James S. Sherman

**James Schoolcraft Sherman** (24. oktoober 1855 Utica, New Yorgi osariik – 30. oktoober 1912 Utica) oli Ameerika Ühendriikide 27. asepresident. Ta oli ametis aastail 1909–1912.

Sherman oli hariduselt jurist ning töötas advokaadina. 1884. aastal valiti ta Utica linnapeaks. 1886. aastal valiti ta Esindajatekoja liikmeks. Esindajatekoja liige oli ta aastatel 1887–1891 ja 1893–1909.

Ta suri veidi enne 1912. aasta presidendivalimisi.

1911. aastal sai ta esimeseks ametis olevaks asepresidendiks, kes lendas lennukiga. Lend toimus New Yorgis ja kestis viis minutit.
Aado Hõimre

**Aado Hõimre** (kodanikunimi **Adolf Himbeck**, 25. detsember 1893 Tallinn – 28. november 1966) oli eesti näitleja.

Ta lõpetas 1926. aastal Draamastuudio teatrikooli ning töötas aastatel 1921–1966 Eesti Draamateatris.

Tammsaare loomingu kontekstis oli Aado Hõimre Eesti teatri esimene lava-Andres: 7. veebruaril 1932 esietendunud Draamastuudio Teatri lavastuses "Vargamäe". Lavastas selle Kaarli Aluoja, kujundas Päären Raudvee. Esimene lava-Pearu oli Johannes Kaljola, Krõõta mängis Aili Engelberg ja Mari oli Lo Tui. Romaani dramatiseeris Andres Särev

## Isiklikku
Tema poeg oli eesti näitleja ja filmirežissöör Valdur Himbek.

## Tunnustus
*1964 Eesti NSV teeneline kunstnik

## Viited

## Välislingid
*Aado Hõimre andmebaasis IMDb
*Aado Hõimre kino-teatr.ru kodulehel
*
Charles W. Fairbanks

**Charles Warren Fairbanks** (11. mai 1852 Unionville Center, Ohio – 4. juuni 1918 Indianapolis, Indiana) oli Ameerika Ühendriikide 26. asepresident. Ta oli ametis aastail 1905–1909.

Charles W. Fairbanks oli hariduselt jurist. 1897 valiti ta senati liikmeks.

1904. aastal valiti ta koos Theodore Rooseveltiga asepresidendiks.

Tema järgi on nimetatud Fairbanksi linn Alaska osariigis.
Aleksandrs Čekulajevs

**Aleksandrs Čekulajevs** (sündinud 10. septembril 1985) on Läti jalgpallur (ründaja). 

Ta mängis viimati Fääri saarte klubis AB Argir.

## Klubikarjäär

## Välislingid

*Čekulajevs, Aleksandrs
Edirne

**Edirne** (varem **Adrianoopol**) on linn Ida-Traakias (Türgi Euroopa-osas), Kreeka ja Bulgaaria piiri lähedal. Edirne on Edirne provintsi pealinn.

Linn rajati nimega Adrianopolis (Aδριανούπολις) ja sai nime Rooma keisri Hadrianuse auks.

Adrianoopol oli aastatel 1365–1453 Osmanite riigi pealinn.

2010. aastal oli linnas hinnanguliselt 138 793 elanikku.

## Välislingid
EstDomains

**EstDomains** oli veebimajutust pakkuv USA-s Delaware'i osariigis registreeritud ettevõte, mis tegutses Tartu kesklinnas. EstDomains majutas veebilehti, millel asus pahavara, lasteporno ja muu illegaalne sisu. Washington Posti ajakirjanik Brian Krebs teatas, et EstDomains "paistis olevat kurikuulsa Russian Business Networki lemmik domeeniregistreerijate seas". EstDomains oli üks maailma suuremaid domeeninimede registreerijaid. 2007. aastaks kujunes EstDomainsile illegaalse sisu majutaja maine.

Ettevõtte juht Vladimir Tšaštšin (tuntud ka nime all "SCR") mõisteti vangi, süüdistatuna krediitkaardipettuses, dokumendivõltsimises ja rahapesus. Kohtuotsus jõustus 6. veebruaril 2008. 28. oktoobril 2008 teatas Internet Corporation for Assigned Names and Numbers (ICANN), et tühistab firma juhi süüdimõistmise tõttu EstDomainsi akrediteeringu; tühistamine pidi jõustuma 12. novembril 2008. 29. oktoobril teatas ICANN, et viivitab EstDomainsi sulgemisega, oodates uurimise lõppu. EstDomains teatas, et Tšaštšin oli astunud juhi kohalt tagasi sama aasta juunis ning on kohtuotsuse edasi kaevanud, ent EstDomains polnud ICANN-ile muudatustest teatanud. 12. novembril 2008 teatas ICANN, et EstDomains suletakse 24. novembril 2008. ICANN-i andmeil oli EstDomainsil akrediteeringu tühistamise ajal 281 000 domeeninime. 25. novembril 2008 teatas veebimajutusfirma ResellerClub, et võtab EstDomainsi äri üle.

Australian PC Authority ajakirjanik Iain Thomson nimetas Tšaštšini kõige halvemate tehnikafirma juhtide seas kümnendaks.

9. novembril 2011 avaldas FBI pressiteate Tšaštšini ja Poltevi arreteerimise kohta operatsiooni Ghost Click käigus.

## Viited

## Välislingid
* Estdomains (arhiiv)
* "Äripäev valis arvutikelmi firma aasta edukaimaks" Postimees, 31. oktoober 2008
* "Eesti ettevõte kuulub maailma ohtlikumate spämmerite hulka" Novaator, 10. veebruar 2010
* Toivo Tänavsuu: "Eestist on saanud meisterkelmide kasvulava" Eesti Ekspress, 28. detsember 2011
509

**509. aasta** (**DIX**) oli Juliuse kalendri aasta, mis algas neljapäeval. Arvu 509 on selle aasta tähistamiseks kasutatud alates varakeskajast, kui Euroopas sai valdavaks Anno Domini ajaarvamine.

## Sündmused
*Vana-Rooma konsuliks oli Importunus.

## Sündinud
*Kimmei, Jaapani keiser

## Surnud
* ...
508

**508. aasta**

## Sündmused
*Pariisist sai Frangi riigi pealinn.
*Vana-Rooma konsuliks oli Celerus Venantius.

## Sündinud
*...

## Surnud
* ...
507

**507. aasta**

## Sündmused
*Vana-Rooma konsuliks oli Anastasius I
*Frangid alistasid Chlodowech I juhtimisel läänegoodid Vouillé lahingus ja haarasid kontrolli Akvitaanias
*...

## Sündinud
*...

## Surnud
* ...
Kaarel Karm

**Kaarel Karm** (kodanikunimi **Kaarel Länts**; 18. oktoober 1906 Narva – 2. august 1979 Tallinn) oli eesti näitleja.

Ta õppis aastatel 1922–1925 Riigi Kunsttööstuskoolis dekoratsiooni erialal. Lavategevust alustas 1925. aastal Estonia Teatris (esialgu ooperis, operetis ja balletis). Oli aastatel 1932–1942 ja 1943–1949 Estonia Teatri ning 1942–1943 ja 1949–1979 Tallinna Draamateatri näitleja. 

Kaarel Karm on mänginud kuuldemängudes ja ka filmides, sealhulgas:

*"Tagahoovis" (1956)
*"Ühe küla mehed" (1961)
*"Me olime kaheksateistkümneaastased" (1965, rež. Kaljo Kiisk)
*"Kirjad Sõgedate külast" (1966)
*"Suvi" (1976, rež. Arvo Kruusement)

## Tunnustus
*1946 Eesti NSV teeneline kunstnik
*1956 Eesti NSV rahvakunstnik
*1956 NSV Liidu rahvakunstnik
*1949 ja 1959 Eesti NSV riiklik preemia 

## Välislingid

*Kaarel Karm andmebaasis IMDb
Dev

**Devin Star Tailes** (esinejanimega **Dev**; sündinud 2. juulil 1989 Tracys California osariigis) on Ameerika Ühendriikide laulja.

Devi esimene ametlik singel "Bass Down Low" ilmus detsembris 2010.

## Diskograafia
### Albumid
*"The Night the Sun Came Up" (2011)
### Singlid
*"Bass Down Low" (2010)
*"In the Dark" (2011)
Alfred Mering

**Alfred Mering** (aastani 1936 **Alfred Meering**; 26. august 1903 Tallinn – 24. aprill 1988 Tallinn) oli eesti näitleja ja lavastaja.

Ta lõpetas 1917. aastal Kohila ministeeriumikooli ja 1927. aastal Draamastuudio teatrikooli. Aastatel 1926–1929 oli Draamastuudio Teatri näitleja.

Alfred Mering alustas lavategevust 1921. aastal Estonia koorilauljana. Pärast Draamastuudio teatrikooli lõpetamist töötas Ugala teatris, algul näitlejana, 1929–1932 näitejuhi ja näitlejana ning 1934–1936 kunstilise juhina. Aastatel 1932–1940 oli vaheajaga ka Vanemuise lavastaja ja näitleja. Aastatel 1941–1946 oli Eesti Draamateatris lavastaja ja näitleja, 1946–1965 Estonia näitejuht ja näitleja; 1966 oli Noorsooteatri näitleja, 1967–1984 jälle Tallinna Draamateatris näitleja.

Teinud dramatiseeringuid (Ernst Särgava „Rahvavalgustaja”), kirjutanud lastenäidendeid ning libretosid (Edgar Arro ja Leo Normeti „Rummu Jüri”, koos Huko Lumetiga). Esinenud estraadinäitlejana, telelavastustes („Pildikesi Paunverest”, 1986) ja Eesti Raadio meelelahutussaadetes (sh „Meelejahutajas”).

Ta on kirjutanud mälestusteraamatu "Elu lugu. Teatrimälestused" (1986).

## Tunnustus
* 1963 Eesti NSV teeneline kunstnik

## Isiklikku
Tema tütar oli lavastaja ja näitleja Mai Mering.

## Viited

## Välislingid

* 
*Alfred Mering kino-teatr.ru kodulehel
*Haud Tallinna Metsakalmistul
Käävikjooksik

**Käävikjooksik** (*Calathus*) on jooksiklaste sugukonda kuuluv mardikaliste perekond.

## Eesti liigid
**Calathus ambiguus* – lame-käävikjooksik
**[[Calathus cinctus]]*
**Calathus erratus* – kuiva-käävikjooksik
**Calathus fuscipes* – lõuna-käävikjooksik
**Calathus melanocephalus* – punaselg-käävikjooksik
**Calathus micropterus* – sambla-käävikjooksik
**[[Calathus mollis]]*
Kuiva-käävikjooksik

**Kuiva-käävikjooksik** (*Calathus erratus*) on liik mardikalisi käävikjooksiku perekonnast.

## Välislingid
*
Punaselg-käävikjooksik

**Punaselg-käävikjooksik** (*Calathus melanocephalus*) on liik mardikalisi perekonnast käävikjooksik.

## Välislingid
*
Olla või mitte olla

**"Olla või mitte olla"** on käibefraasina kuulsaks saanud väljend William Shakespeare'i teosest "Hamlet", mille lausub peategelane prints Hamlet.

Olla või mitte olla? - See on küsimus!

Mis oleks üllam: Vaimus taluda

kõik nooled, mida vali saatus paiskab...

või tõstes relvad hädamere vastu

vaev lõpetada? Surra, magada.

Muud midagi! Sest nõnda uinudes

kaoks hingepiin ja kõik need tuhat häiret,

mis meie liha pärib looduselt.

See oleks lõpetus, mis hardasti

on ihaldatav. Surra, magada?

-Jah magada! Võib olla undki näha.

Siin ongi konks! Sest see, mis unenäod

meil võivad tulla selles surmaunes

kui maise möllu puntrast pääseme,

see paneb kõhklema. Siin peitub põhjus,

miks viletsusel iga on nii pikk.

Kes taluks aja piitsutust ja torkeid,

rõhuja kalkust, kõrgi solvamisi,

põlatud armu piinu, kohtu aeglust

ja võimu jultumust ning jalahoope,

mis malbe teenekus saab väärituilt

kui ennast igaveseks vabastada

võiks palja oraga?

Kes koormat kannaks ja higistaks

ning oigaks elu vaevus,

kui kartus millegi ees pärast surma

sel uurimata maal, kust ükski rändur ei tule tagasi;

ei rabaks tahet, mis pigem talub tuntud halbusi,

kui pageb teiste, tundmatute juurde?

Nii kaalutlus teeb pelgureiks meid kõiki ja

südiduse loomulikust jumest saab nukra mõtte põdur kahvatus

ning lennukad ja tähtsad ettevõtted

teelt targutuste tõttu kalduvad ja kaotavad teo nime...

## Viited
Aksel Küngas

**Aksel Küngas** (23. september 1933 Meriküla, Küti vald – 30. märts 1999 Tallinn) oli eesti näitleja ja lavapedagoog.

Aksel Küngas lõpetas aastal 1952 Rakvere 1. Keskkooli, aastal 1955 Tallinna Draamateatri õppestuudio ja 1956. aastal Tallinna Pedagoogilise Instituudi eesti filoloogina.

Ta alustas lavategevust aastal 1950 Rakvere Teatris, töötas aastatel 1960–1972 näitlejana Eesti Draamateatris. Oli aastatel 1956–1959 Tallinna Pedagoogilise Instituudi eesti keele ja kirjanduse õppejõud, aastatel 1972–1982 ja 1985–1999 oli ta Tallinna Pedagoogilise Instituudi režiikateedri õppejõud (olles aastast 1988 dotsent) ja aastatel 1985–1992 režiikateedri juhataja. Aastatel 1982–1985 töötas ta Eesti Raadios lavastusala juhatajana (tegutsedes ka diktorina).

## Tunnustus
* Eesti NSV teeneline kultuuritegelane 1987

## Rollid teatrites
*1954 Oskar Luts/Hans Luik "Kevade" (Arno)
*1961 Oskar Luts/Andres Särev "Tootsi pulm" (Oskar Luts)
*1963 Egon Rannet "Haned" (Arne Lammas)
*1968 Egon Rannet "Kriminaaltango" (Juki)
*1968 Saul O'Hara "Abielu on ikka risk" (Perkins)
*1971 Friedrich Dürrenmatt "Romulus Suur" (Caesar Rupf)
N. V. Gogol

**N. V. Gogol** (vene Н. В. Гоголь) on Venemaa vanim käigus olev ratasaurik, mis on valmistatud Nižni Novgorodis aktsiaseltsi Sormovo laevatehases ja uuesti kokku monteeritud Veliki Ustjugis 1911. aastal ning veel kord Petrogradis 1919. aastal.
* Aastatel 1939–1941 aurulaev põhjalikult moderniseeriti, ehitati täiesti uus alus, ja vanast laevast jäid ainult aurumasin ja aurukatlad.  
* Aastatel 1958–1959 moderniseeriti põhjalikult katlad, söe asemel võeti kasutusele nafta. 
* Aastatel 1994–1996 moderniseeriti põhjalikult interjööri, et see vastaks kruiisilaevade nõuetele. 
Omanik kasutab *N. V. Gogol*it Dvina jõel.

Pilt:Пароход Гоголь (корма).JPG 
Pilt:Пароход Гоголь (лев. борт).JPG
Pilt:Пароход Гоголь (нос).JPG
Pilt:Пароход Гоголь (пр. борт).JPG

## Vaata ka
* Jõereisilaevade loend
## Viited

## Välislingid
*''N.V. Gogol'' Infofloti kodulehel (vene keeles)
*''N.V. Gogol'' (1911) Laevainseneri J. L. Smirnovi raamatukogu PDF (vene keeles)
Paugujooksik

**Paugujooksik** (*Brachinus crepitans*) on liik mardikalisi jooksiklaste sugukonnast.

Ohuolukorras laseb ta tagakehast välja hüdrokinooni ja vesinikperoksiidi sisaldavat vedelikku, mis õhuga kokkupuutel plahvatab.

## Kirjandus
*Kesküla, Tõnu 2001. Paugujooksiku *Brachynus crepitans* (Linnaeus, 1758) (*Coleoptera*, *Carabidae*) leiust Saaremaal. A record of *Brachynus crepitans* (Linnaeus, 1758) on Saaremaa (*Coleoptera*, *Carabidae*). *[[Lepinfo]]* 12, lk 88.

## Välislingid
* 

*Vandaalidele kuuma vahtu näkku, ERR, 13. aprill 2014
Tartu Püha Jüri kirik

**Tartu Georgi (Jüri) kirik** on Eesti Apostlik-Õigeusu Kirikule kuuluv kirik Tartus**,** mis on pühitsetud pühale suurkannatajale Georgile. Kirikus tegutseb EAÕK Eesti Kristliku Õigeusu Kiriku Tartu kogudus. Teenistused toimuvad kirikuslaavi ja eesti keeles.

## Ajalugu
1845. aastal avati eestikeelne püha Georgiose (Jüri) õigeusu kogudus. Aastatel 1868–1870 ehitati viie kupliga, värava kohal asuva kellatorniga kivikirik, mille pühitses Tartu praost ülempreester Pavel Aleksejev.

Kirikuhoone oli aga rajatud soisele pinnasele ning õige pea hakkas see vajuma. Sel põhjusel lammutati 1908. aastal kellatorn ning tugevdati kiriku vundamenti. Teise maailmasõja ajal sai pühakoda väga tugevasti kannatada pommitamise ja suurtükitule läbi. Kirik sai taastatud 1945. aasta suveks ning 17. juunil toimus esimene sõjajärgne jumalik liturgia, kus teenisid ülempreestrid Georgi Aleksejev (hilisem Tallinna ja Eesti piiskop Joann) ja Rostislav Lozinski ning preestrid Miron Järvits, Martin Venesaar ja Nikolai Koger.

## Viited

## Välislingid
*Suurmärter Georgiuse (Jüri) kirik
*Юрьевский собор (Püha Jüri kirik)
*https://www.hramy.ee/Tartu_Church-of-St-George-the-Conqueror_est.html
*Kannataja-preestri Isidori ja ühes temaga seitsmekümne kahe kannataja ärasurmamine 1472-mal aastal Jürjewi linnas, nüidses Tartus (1892) https://dspace.ut.ee/server/api/core/bitstreams/d1db4275-cc28-40be-8269-f5dcc18e1a93/content
*http://www.orthodoxa.org/EE/OrthodoxieEE/saints/Issidori.htm
Ionisatsiooniaste

**Ionisatsiooniaste** *α* on defineeritud kui *α* = *n*i/(*n*i + *n*a), kus *n*i on ioonide arvuline tihedus ja *n*a on aatomite arvuline tihedus. *[[Elektron]]ide tihedus* on selle suurusega seotud keskmise ioonide laenguoleku  kaudu: *n*e =  *n*i , kus *n*e on elektronide arvuline tihedus.
PM Karotiin

**PM Karotiin** on 2005. aastal asutatud OG Elektra kontserni ettevõte, mis tegeleb köögivilja kokkuostu ja selle töötlemisega (koorimine, keetmine, puhastamine). 

Töödeldud köögivilja kasutatakse AS OG Elektra Tootmine kulinaariatsehhis.

## Välislingid
*OG Elektra
Avec Kirjastus

**AveC Kirjastuse AS** on OG Elektra kontserni kuuluv ettevõte, mis annab 1997. aastast välja Lääne-Virumaa nädalalehte Kuulutaja.
Kuulutaja on reedeti ilmuv tasuta nädalaleht, mille tiraaž on olnud 14 000.

## Välislingid
*OG Elektra
*Kuulutaja
Benjamin Franklin

**Benjamin Franklin** (17. jaanuar 1706 (6. jaanuar vkj) – 17. aprill 1790) oli Ameerika poliitik, diplomaat, teadlane, leiutaja, ajakirjanik, polühistor; üks Ameerika iseseisvussõja liidritest.

Ta oli ka üks Ameerika Ühendriikide Iseseisvusdeklaratsiooni koostajatest.

Franklini eestvedamisel asutati Philadelphias 1743. aastal Ameerika Filosoofiaselts. Temast sai seltsi esimene president.

## Mälestuse jäädvustamine
Benjamin Franklini portree on kujutatud 100-dollarisel pangatähtedel.

## Välislingid
*Vapp
Tartu Salemi kirik

**[[Eesti Evangeeliumi Kristlaste ja Baptistide Koguduste Liit|Eesti Evangeeliumi Kristlaste ja Baptistide Koguduste Liidu]] Tartu Salemi Baptistikoguduse kirik** ehk **EEKBKL Tartu Salemi kirik** on pühakoda Tartus Karlova linnaosas aadressil Kalevi 76.

Salemi kirik on üks Tartu uuemaid sakraalhooneid, selle on projekteerinud arhitekt Maarja Nummert. Kirikut hakati ehitama 1992. aastal. Hoones tegutseb Tartu Salemi baptistikogudus. Hoone avati jumalateenistusteks 2000. aastal. Jumalateenistused toimuvad pühapäeviti. Koguduses toimub noorte- ja lastetöö.  

2004. aastal valmis avatud kirikutorn, mis on Eesti sakraalarhitektuuris sellisena ainulaadne. Saal on kasutusel kontserdipaigana, kirikus asub Tartu ainus barokkorel. 

Hoone pälvis 2007. aastal tunnustuse Eesti Kauni Koduna.

## Viited

## Välislingid
* Tartu Salemi baptistikoguduse koduleht
* Salemi kiriku ülevaade ETV telesaates "Tähendamisi" ERR-i arhiiv, esmaeeter: 13. jaanuar 2019
* Tartu Salemi baptistikoguduse lugu
* EEKBKL veebileht Salemi Baptistikogudusest
Tartu adventkirik

**Tartu adventkirik** on kirik Tartus Lille tänavas.

Hoone projekteeris Arnold Matteus. See ehitati aastal 1929. Nõukogude ajal oli hoone lasteaia käsutuses. Taas võeti see sakraalhoonena kasutusele 1990. aastal.

## Vaata ka
*Tallinna adventkirik

## Välislingid
*SPA Tartu kogudus
*AKEL Tartu adventkirik
*Tartu Adventkoguduse koduleht
Richard Dunne

**Richard Patrick Dunne** (sündinud 21. septembril 1979 Tallaght's) on Iirimaa endine jalgpallur, kaitsja.

Iirimaa jalgpallikoondises mängis ta aastatel 2000–2013.

Klubikarjääri jooksul mängis ta Inglismaa klubides Everton, Manchester City, Aston Villa ja Queens Park Rangers.

2002. aasta jalgpalli maailmameistrivõistluste valikturniiri kahes mängus Eesti jalgpallikoondise vastu lõi Dunne kaks väravat (mõlemas ühe).

## Välislingid
Saula Siniallikad

**Saula Siniallikad** on allikad Kose vallas Saula külas. Koosneb kolmest suuremast allikast, mis erinevad nii oma värvilt: rohekassinine (Siniallikas), pruunikasmust (Mustallikas) ja hallikassinine (Valgeallikas), kui ka mõõtmetelt. Summaarne vooluhulk on 20–30 liitrit sekundis ja allikate vesi voolab Pirita jõkke.

Allikad on arheoloogiamälestisena kaitse all.

Nad asuvad Tallinna–Tartu maanteest 600 meetrit ida suunas, Pirita jõeoru vasaku veeru jalamil ning nende kogupindala on ligi 700 m2.

Allikate eri värvitoonid (sinine, valge, mustjas) põhjustab põhjapinnase värvivarjund ning valguse peegeldumine allika põhjas hõljuvatelt liivaosakestelt.

Maanteele kõige lähemal on Ohvriallikas (läbimõõt 12–13 m, sügavus 3–4 m). Selle allika vesi on rohekassinine. Teine allikas asub esimesest umbes 20 m eemal ja on ovaalse kujuga (läbimõõt 12–20 m, sügavus kuni 2 m). Mõlema allika põhjas esineb rohkesti vee “üleskeemise” kohti, nn grifoone. Teise allika vesi on heledam, valkjam. Kolmanda allika sügavus on umbes pool meetrit. Allika põhjas leidub üksikuid väikseid grifoone, üldiselt on aga põhi mudane, mistõttu vesi on mustja värvusega. Allikate vesi voolab ligi saja meetri pikkuse ja kahe meetri laiuse Siniallika oja kaudu Pirita jõkke. Suurvee ajal ujutab jõgi allikad üle.

Siniallikate veel on arvatud olevat tervendav mõju, mistõttu juba aastatuhandeid on sinna ohvriande toodud.

## Allikad rahvapärimuses
*Siniallikas pidi see näkide ülemvalitseja elukoht olema. Teda on seal palju rahvast näinud, kes sealt käisid pudeliga vett toomas, kelle silmad haiged olid. Kui pudel vett täis pandi, siis pidid sinna allikasse raha ehk mõnda muud metalli viskama. Rahvas nimetas teda Siniallikatölp, selleparast et temal olnud kepp käes ja sinine tölpkuub seljas.*

ERM, KV 24, 85 
Saula Sininallikas.jpg|Saula Siniallikas. Foto: Martin Suuroja
Ohvriallikad 'Saula Siniallikad', Mustallikas, 2011, regnr 18053.jpg|Mustallikas. Foto: Maris Juuse
Ohvriallikad 'Saula Siniallikad', Valgeallikas (3), 2011, regnr 18053.jpg|Valgeallikas. Foto: Maris Juuse


## Viited

## Kirjandus
* Marju Kõivupuu. 101 Eesti pühapaika. Tallinn 2001: Varrak, lk 88–91.

## Välislingid

* Eesti maaturism: Saula Siniallikad
* 
* 
* Sinialliku. Maavalla Koja koduleht 
* maa-ameti link. 
*Ahto Kaasiku artikkel Saula Siniallikatest ajakirjas Loodusesõber
Sõbra tänav

**Sõbra tänav** (*Freundschaftstraße*) on tänav Tartus.

Selle pikkus on 1570 m.

Tänav algab Võru tänavalt ja lõpeb Siili tänaval. 

Tänav ristub Kesk tänava, Tähe tänava, Linda tänava, Salme tänava, Kalevi tänava, Raua tänava, Nõva tänava, Turu tänava ja Sassi tänavaga (seejuures Sassi tänavaga vaid vasakult).

Sõbra tänava ääres asub Püha Aleksandri kirik.

## Grafiti
Sõbra tänava paljudel hoonetel on grafiti teoseid.
Harry Hein

**Harry Hein** (sündinud 22. veebruaril 1945 Valgas) on Eesti erusõjaväelane, endine Päästeameti ja Eesti Piirivalve peadirektor.

## Haridus
Ta on lõpetanud 1967. aastal Leningradi Kõrgema Sõjakooli üldvägede ohvitserina. 1982. aastal lõpetas ta Frunze-nimelise Sõjaväeakadeemia, kus õppis üldvägede ja staapide operatiiv-taktikalist juhtimist.

Hiljem on Hein läbinud lühiajalisi täienduskursuseid kodanikukaitse ja päästetööde alal Norras, Soomes ja Ameerika Ühendriikides.

## Teenistuskäik
### Nõukogude armees
Aastail 1967–1989 teenis ta Kaug-Ida sõjaväeringkonnas rühmaülema, rooduülema, pataljoni staabiülema, pataljoni ülema, polgu staabiülema, polguülema ja diviisi staabiülemana.

Vahemikus 1989–1991 töötas Hein Eesti NSV tsiviilkaitse staabiülemana.

### Päästeametis
Aastatel 1991–2000 oli ta Päästeameti peadirektor. Ametisse asus ta 30. augustil 1991.

### Piirivalves
18. oktoobril 2000 nimetas siseminister Tarmo Loodus toona päästeametis töötanud kolonel Heina piirivalve juhiks. Siseminister Loodus ütles otsust kommenteerides, et kohale oli vaja "korraliku sõjaväelise kogemusega" inimest ning viitas, et Hein töötas koos Tarmo Kõutsiga ka piirivalve ülesehitamise juures.

Ta töötas Eesti Piirivalve Piirivalveameti peadirektorina 2000. aasta oktoobrist kuni 2005. aasta novembrini. Ehkki Heinal täitus teenistuse piirvanus juba 2005. aasta 22. veebruaril, pikendas kaitseväe juhataja Tarmo Kõuts tema tegevteenistuslepingut 4. novembrini, misjärel läks Hein erru.

## Isiklikku
Ta on abielus ja kahe lapse isa.

## Auastmed
Brigaadikindrali auastme sai juunis 2002 ja kindralmajori auastme märtsis 2004. 

## Tunnustus
*1998 Eesti Punase Risti II klassi teenetemärk
*22. juuni 2015 Eesti reservohvitseride kogu teeneteristi kuldrist
*3. november 2005 Kaitseväe Eeskujuliku Teenistuse rist
*2006 Kotkaristi II klassi teenetemärk

## Viited
Korvpalli Meistriliiga 1944

**Korvpalli Meistriliiga 1944. aasta hooaeg** oli Eesti kõrgeima korvpalliliiga 20. hooaeg. Võistles kuus meeskonda. Mängud toimusid septembris viie päeva jooksul. Meister selgitati kõikide mängude kokkuvõttes.
Meistriks tuli Tallinna Kalev, kes alistas viimases otsustavas mängus oma peakonkurendi Tartu Kalevi 16 : 15, jäädes ühegi kaotuseta.
## Põhiturniir

### 11. september
 
 
 
### 12. september
 
 
 
### 13. september
 
 
 
### 14. september
 
 
 
### 15. september
Peko Helü

**Peko Helü** on alates 2006. aastast Obinitsas ilmuv setukeelne ajakiri. Ilmub korra aastas.

Ajakirja peatoimetaja on Evar Riitsaar ja toimetaja Kauksi Ülle.
Meža

**Meža** (vene Межа) on jõgi Venemaal Tveri oblastis. 

Jõe ääres asuvad Nelidovo linn ja Žarkovski küla.

Meža saab alguse Valdai kõrgustikult ja suubub vasakult Daugavasse. Jõe pikkus on 259 km, valgala pindala 9080 km².

Alamjooks on laevatatav.
Matotškin Šar

**Matotškin Šar** on väin, mis eraldab Novaja Zemlja Põhjasaart ja Lõunasaart. Väin ühendab omavahel Barentsi merd ja Kara merd. 

Väina pikkus on 100 km, vähim laius 600 m, pindala 323 km², sügavus kuni 12 m. Kaldad on kõrged, kohati järsud. 

Suurema osa aastast on väin kinni külmunud. Suviti paiknesid väina rannikul praeguseks mahajäetud asulad Matotškin Šar ja Stolbovoi.
Tartu Ülikooli kirik

**Tartu Ülikooli kirik** (saksa k. *Universitäts-Kirche*) oli 1860. aastal ehitatud luterlik kirik Tartus, Jakobi tänav 1, Tartu Ülikooli peahoone taga. Seda kasutas Tartu Ülikooli kogudus.

1948. aastal võeti kirik koguduselt ära õppehooneks ja sisustus demonteeriti. Sulgemisotsus tehti 26. juulil 1948. Kuni selle ajani peeti seal näiteks matuseteenistusi (1944 detsembris rektor H. Koppel). Osa sisustust – altar, kantsel, pingid ja tornikellad – viidi taastamisel olevasse Põltsamaa Niguliste kirikusse, kus need on siiani kasutusel. Riia meistri Herbert Kolbe töökojas 1926. aastal valminud orel viidi aga taastatud Estonia kontserdisaali. 

1956. aastal kohandati kirikusaal raamatukoguks ja jagati raudbetoonist vahelagedega neljaks korruseks. Hoonet kasutati Tartu Riikliku Ülikooli õpperaamatukoguna, selle hüüdnimi oli Tuubikum.

Tänapäeval tegutseb hoones Tartu Elektriteater.



Neue Universitätskirche 1860 Höflinger.jpg|Ülikooli kirik 1860. aastal


## Viited

## Kirjandus
*Kaur Alttoa. "Põltsamaa kirik". // *101 pühakoda.* Tallinn: Varrak, 2015, lk 90-91

## Välislingid

*
*Kultuurimälestis nr 24003 "Põltsamaa kirik"
Ligand (biokeemia)

Biokeemias ja farmakoloogias on **ligand** (ladina keeles *ligandium*, seondumine) bioloogilise eesmärgiga aine, millel on retseptorid ja mis moodustab kompleksi biomolekulidega. Ligandi ainus ülesanne on retseptoriga seondumine.

Kitsamas mõistes on ta signaali vallandav molekul, seondudes sihtmärkvalguga. Näiteks on adrenaliin looduslik ligand südamelihase beetaretseptoritele (ka adrenergiline retseptor).

Ligandid on ka mitmed ko-faktorid. Seejuures võib ligand samuti olla ka radioaktiivse või muu märkainega seotud orgaaniline molekul.

Lisaks võivad ligandideks olla mitmed kunstlikud ained, mis küll sarnanevad loodusliku signaalmolekuliga, kuid pärast seondumist hoopis blokeerivad selle ning takistavad nõnda signaali ülekannet.

Ligandide rühma kuulub ka klorofüll.

## Vaata ka
*Ligandi sidumiskatse 
*Ko-faktor
*Ensüümid

## Viited
Vasodilatatsioon

**Vasodilatatsioon** on veresoonte laienemine nende seintes paiknevate silelihasrakkude lõtvumise tulemusena, eriti suurtes arterites, väiksemates arterioolides ja suurtes veenides. See on vasokonstriktsiooni vastand. Kui sooned dilateeruvad, siis vere vool suureneb, seega toob arteriaalsete veresoonte dilatatsioon kaasa vererõhu alanemise.

Aineid, mis põhjustavad vasodilatatsiooni, nimetatakse **vasodilaatoriteks**.
Mittekovalentne side

**Mittekovalentne side** on keemiline side, tavaliselt makromolekulide vahel, mis ei jaga omavahel elektronide paare, vaid pigem seisneb selles, et elektromagnetilised interaktsioonid on suuremalt hajutatud. Mittekovalentne side on domineeriv side supermolekulide vahel supramolekulaarkeemias.

## Vaata ka
*Võõrustaja-külalise kompleks
Tartu vanausuliste palvemaja

**Tartu vanausuliste palvemaja** on vanausuliste palvemaja, mis asub Tartus Põik tänaval. Palvelat kasutab Tartu vanausuliste kogudus. 

Palvemaja hakati ehitama aastal 1862, teenistusi peeti seal hiljemalt aastal 1865. Aastaks 1931 püstitati arhitekt Anatoli Podtšekajevi projekti järgi palvelale eeskoda ja kellatorn. Teise maailmasõja ajal aastal 1941 hävisid tules palvela puitosad, hävis ka enamik Mark Solntsevi loodud ikoone. 

Praegune palvela on ehitatud säilinud kiviosi ära kasutades aastal 1948. Kuid siis hakkas seal tegutsema majavalitsuse kantselei. Kogudus sai hoone tagasi oma kätte aastal 1955. Vanausulised soovisid palvemaja täielikku taastamist, kuid selleks ei andnud võimud luba. Palvela on endises suuruses tänini taastamata.

## Viited
 

## Kirjandus
*Robert Treufeldt. "Arhitekt Anatoli Podtšekajev". // Kunstiteaduslikke Uurimusi 3-4 (13). Eesti Kunstiteadlaste Ühing. Tallinn 2004
*Роберт Трейфельдт. *"Старообрядческие храмы в эстонской архитектуре 1920-1930-х годов"*. // Очерки по истории и культуре староверов Эстонии. Tartu Ülikooli Kirjastus. Tartu 2007
*Jaanus Plaat. Vene vanausulised ja nende pühakojad Eestis. Tallinn 2016

## Välislingid
*EVKL Tartu vanausuliste palvemaja
*http://www.starover.ee/est/kirikud/tartu.html
Põik tänav

**Põik tänav** on tänav Tartus Ülejõe linnaosas.

See ühendab Raatuse tänavat Fortuuna tänavaga. Tänav on sirge, loode-kagusuunaline ja 195 m pikk.

Tänava ajalooline saksakeelne nimi on Querstraße; eestikeelsed varasemad nimed olid Kitse tänav ja Kitse-uulits.

Sellel tänaval asub Tartu vanausuliste palvemaja.

## Viited